โพสต์พับลิชชิงกำไรพุ่ง150%ธุรกิจดีขึ้นทุกตัว
โพสต์ พับลิชชิง โกยกำไร 126 ล้านบาท พุ่ง 150% ธุรกิจดีทุกกลุ่ม เตรียมเปิดนิตยสารใหม่ 3 เล่ม
20 ก.พ. 2556

โพสต์ พับลิชชิง โกยกำไร 126 ล้านบาท พุ่ง 150% ธุรกิจดีทุกกลุ่ม เตรียมเปิดนิตยสารใหม่ 3 เล่ม
นายภัค เพ่งศรี ประธานเจ้าหน้าที่ฝ่ายการเงิน บริษัท โพสต์ พับลิชชิง (POST) เปิดเผยผลการดำเนินงานในปี 2555 มีกำไรสุทธิ 126.37 ล้านบาท คิดเป็นกำไรหุ้นละ 0.25 บาท เติบโตถึง 149.84% จากปี 2554 ที่มีกำไรสุทธิ 50.58 ล้านบาท หรือ 0.10 บาทต่อหุ้น
กำไรสุทธิที่เติบโตขึ้นมากประมาณ 150% มาจากรายได้จากการขายและบริการเพิ่มขึ้น 21% เป็น 2,376.2 ล้านบาท เนื่องจากรายได้ในส่วนงานสิ่งพิมพ์และโฆษณาเพิ่มขึ้น 20% เป็น 1,980 ล้านบาท รายได้โฆษณาที่เพิ่มขึ้นส่วนใหญ่มาจากหนังสือพิมพ์เอ็มทูเอฟ หนังสือพิมพ์บางกอกโพสต์ และหนังสือพิมพ์โพสต์ทูเดย์ 
สำหรับงานสื่อกระจายภาพและเสียงมีรายได้เพิ่มขึ้น 32% เป็น 239 ล้านบาท เป็นการขยายตัวของธุรกิจโทรทัศน์
ขณะที่ต้นทุนการขายและบริการเพิ่มขึ้น 24.4% เป็น 1,657.5 ล้านบาท ค่าใช้จ่ายในการขายขยายตัว 13.5% เป็น 304.5 ล้านบาท อย่างไรก็ตามค่าใช้จ่ายในการบริหารลดลง 2.2% เป็น 256.1 ล้านบาท 
“หนังสือพิมพ์เอ็มทูเอฟ ซึ่งเป็นหนังสือพิมพ์ภาษาไทยแจกฟรีวันจันทร์ถึงวันศุกร์ในกรุงเทพมหานครตั้งแต่เดือน ต.ค. 2554 เป็นต้นมา ทำให้ต้นทุนการผลิต และการแจกจ่ายรวมถึงค่าใช้จ่ายทางการตลาดเพิ่มขึ้นเป็นส่วนใหญ่” นายภัค กล่าว
นอกจากนี้ บริษัทมีกำไรจากการจำหน่ายอุปกรณ์ประเภทรถยนต์และรถขนหนังสือพิมพ์จำนวน 7.2 ล้านบาท ในปี 2555 
ระหว่างปี บริษัทมีเงินปันผลรับจากบริษัทย่อยจำนวน 41.3 ล้านบาท เพิ่มขึ้นจากปี 2554 ที่ได้รับจำนวน 39.4 ล้านบาท 
ทางด้านนายศุภกรณ์ เวชชาชีวะ ประธานเจ้าหน้าที่ฝ่ายปฏิบัติการ บริษัท โพสต์ พับลิชชิง กล่าวว่า กำไรสุทธิที่เติบโตขึ้นมากในปี 2555 มาจากโฆษณาที่ดีขึ้น ทั้งจากหนังสือพิมพ์บางกอกโพสต์ โพสต์ทูเดย์ และเอ็มทูเอฟ 
“หนังสือเอ็มทูเอฟเปิดมา 1 ปีเศษ ซึ่งดีขึ้นเรื่อยๆ เริ่มมีกำไรเป็นครั้งแรกในไตรมาส 4 ปี 2555 ที่ผ่านมา” นายศุภกรณ์ กล่าว 
นอกจากนี้ นิตยสารในเครือก็มีรายได้ที่ดีและทำกำไรให้กับบริษัททั้งหมด 58 ล้านบาท โดยส่วนใหญ่มาจากนิตยสารคลีโอและแอล 
ด้านแนวโน้มของบริษัทก็ยังมีทิศทางที่ดี ประมาณไตรมาส 2 บริษัทจะเปิดตัวหนังสือใหม่ 3 เล่ม คือ นิตยสารธุรกิจฟอร์บส์ (Forbes) นิตยสารมอเตอร์ไซค์ ฟาสต์ ไบค์ส (Fast Bikes) นิตยสารจักรยานไซคลิ่ง พลัส (Cycling Plus) 
คณะกรรมการบริษัทมีมติอนุมัติให้บริษัทจ่ายเงินปันผลอีกหุ้นละ 0.10 บาท หรือคิดเป็นเงินทั้งหมด 50 ล้านบาท ให้แก่ผู้ถือหุ้นที่มีชื่อในทะเบียนวันที่ 9 พ.ค. 2556 กำหนดจ่ายเงินภายในวันที่ 23 พ.ค. 2556
ก่อนหน้านี้ บริษัทได้จ่ายเงินปันผลระหว่างกาลหุ้นละ 0.06 บาท คิดเป็นเงินจำนวน 30 ล้านบาท 
ด้านราคาหุ้น POST วันที่ 19 ก.พ.ที่ผ่านมา ปรับตัวขึ้น 0.16 บาท หรือ 3.74% ปิดที่ระดับ 4.44 บาท มูลค่าการซื้อขายจำนวน 1.23 ล้านบาท